**Укытучы – олы юл башың,**

**Күзләреңне ачкан кояшың.**

Укытучы! Кем генә олы ихтирам һәм хөрмәт белән искә төшерми икән бу изге сүзне! 20 нче гасырның талантлы шагыйре Мәхмүт ага Хөсәен дә бу сүзгә битараф калмыйча үз карашын, үз фикерен белдергән. Мин дә әлеге юнәлештә хезмәт куюым сәбәпле, үземнең хатирәләремне, истәлекләремне хәтердә яңартам...

Көз... Аяк астында кыштырдаучы яфраклар... Ел фасылының яз шаянлыгы үтеп, эссе җәйдән соң килә торган ниндидер бер матур, әз генә моңсуланып баручы мизгеле...

Табигатьнең үзенә дә зирәклек чалымнары кергән шушы вакытында беренче укытучым белән очраклы очрашуым исемә төшә. Белемле, затлы, чибәр, һәрбер темага сөйләшеп, киңәшләшеп була торган укытучым – Фирая Равил кызын һәрвакыт зур хөрмәт белән искә алам. Мәктәп тәмамлавыбызга, аның белән саубуллашуыбызга шактый еллар үтсә дә, аның безнең белән бәйле вакыйгаларны онытмавын, барыбызны да хәтерләвен күреп гаҗәпләнгән идем. Хәзер инде үзем дә аңлыйм кебек, чын укытучы укучыларының һәрберсен шулкадәр өйрәнеп бетерә, хәтта бүгенге ыгы-зыгылы, туктаусыз мәшәкатьле дөньяда әти-әниләреннән ала алмаган җылылыкны балаларга өләшүче бердәнбер кеше дә булып кала икән ул. Әлбәттә, башка фән укытучыларымны да зур хөрмәт белән искә алам һәм аларның сабырлыгына, зирәклегенә таң калам, үзем дә алардан үрнәк алырга тырышам, остазларымның киңәшләрен үземнең хезмәтемдә кулланам. Шук һәм кайвакыт тыңлаусыз малай-кызлардан акыллы, уңышка ирешкән кешеләр чыксын өчен күпме көч, энергия һәм түземлелек кирәк булган бит.

 Укытучы- үзенчәлекле һөнәр. Аның асылын бер сүз белән генә әйтеп бетерү мөмкин дә түгел. Ул һәрвакыт яңалыкка омтылучы, заман сулышын тоючы, укыту-тәрбия эшендә иҗади фикерләүче, бертуктаусыз эзләнүче, тырыш, тынгысыз зат. Монда шәхси проблемаларыңны ияртеп эшкә килү, кәефсезләнеп йөрү мөмкин түгел. Педагогик уку йортын тәмамлаган һәрбер студент мәктәпкә укытучы булып эшкә килми һәм бу аңлашыла да, хәзерге заман укытучысы алдына куелган таләпләр һәм җаваплылык бик зур. Шушы зур җаваплылык һәм чиксез мәхәббәт укытучы кешенең алыштыргысыз юлдашы булса гына, укучыларының нәтиҗәләрен күреп сөенә ул.

 Бу һөнәрнең төп башлангычы – балаларны ярату, аларга карата олы мәхәббәт, һәм, әлбәттә, сайлаган эшеңә чиксез тугърылык! Бу сыйфатларсыз Укытучы исемен йөртергә мөмкин дә түгел.

 Хезмәтеңне ярату, бертуктаусыз эзләнү, көндәлек тырышлык... Укытучы көн саен ниндидер яңалык өйрәнергә, бу яңалыкны укучыларына кызыклы, истә калырлык итеп җиткерә алырга тиеш. Тормышны ярату, оптимизмнан башка бүгенге мәктәп шартларында бик авыр булыр иде. Менә шушы сыйфатларны үзенә туплаган кеше – ул укытучы - балаларны аермыйча, какмыйча-сукмыйча дуслашырга, аралашырга, укырга, язарга, санарга, мәктәп таләпләре белән исәпләшеп яшәргә, тормышның башлангыч баскычларын аңлый башларга өйрәтүче кеше ул.

 Халкыбызның киңкырлы, мәшһүр мәгърифәтчеләре шактый. Алар арасыннан Каюм Насыйри, Габдулла Тукай, Ризаэддин Фәхретдин хезмәтләре – бүгенге көндә дә актуаль һәм укытучы-мөгаллим-мөгаллимәләрнең хезмәтендә өстәл китаплары булып санала. Бу остазларыбыз – халкыбызның горурлыгы, аларның хезмәтләре киләчәк буынны тәрбияләүдә олы мирас булып тора!

Бүген мин үзем дә укытучы. Ана теле укытучысы. Хезмәт юлым башлана гына кебек, эш тәҗрибәм дә әллә ни күп түгел әле. Ләкин - бу минем яшәү рәвешем, тормышым. Туган телемнең язмышы кыл өстендә торган заман. Ләкин, мәйданнарга чыгып көрәшеп йөрәмәсәм дә, эшләгән мәктәбемдә укучыларыма туган телемне, аның әдәбиятын, мәдәниятен, милли традицияләрен, гореф-гадәтләрен җиткерәм. Киләчәктә укучыларымның милли үзаңлы, матурлыкны күрә белүче, белемле, алдынгы фикерле, милләтемә хезмәт итүче шәхесләр булып үсүләрен телим.

Еллар узган саен укытучы эш барышында тәҗрибә туплый. Ул үзенең эш-алымнарын барлый, эзләнә. Болар барысы да - синең уй- фикерләреңдә, үз эш системаңның бер калыпка салып эш рәвешеңне барлыкка китерү. Укытучы беркайчан да битараф кеше булып кала алмый. Элек заманнарда ничек булган? Гадәттә, укытучы авыл җирендә нибары берәү булып, аң-белем таратучы, материаль яктан да бер баш өстен, хөрмәтле кеше булып саналган. Укытучыга охшарга тырышканнар, аннан үрнәк алганнар, аңа киңәшкә килгәннәр. Дөрес, күп нәрсә үзгәрде. Безнең сәяси, икътисади карашларыбыз, дөньяны күзаллавыбыз да үзгәреш кичерде. Мәгариф өлкәсендәге сәясәт тә үзгәреп тора. Ә укытучы үзе үзгәрәме соң?

 Әлбәттә, бүгенге көндә уңышка ирешү, сәламәт тормыш рәвеше алып бару, үз фикерең булу кебек сыйфатлар беренче планга чыга. Активлык, толерантлык, үзеңне һәм башкаларны хөрмәт итәргә, дөрес итеп аралашырга, бу тормышта югалып калмаска өйрәтүне дә Укытучы үз өстенә ала. Һәрбер ата-ана үз баласының бу дөньяда югалып калмавын, шәхес булып җитешүен тели. Әмма балалар төрле, һәрберсе индивидуаль, кабатланмас, кемнеңдер сәләте, башлангыч уңышлары бик иртә күренә, кайсыберләренең соңрак ачыла. Нәкъ менә шушы вакытта укучының сәләтен тоемлап алу, аңа этәргеч бирү, үз-үзенә ышаныч уяту – бу укытучының төп бурычы дип уйлыйм мин.

 Үзеңнең укучыларың белән зур, тату гаилә кебек яшәргә өйрәнү, аларга шул ук вакытта остаз да булу Укытучыдан искиткеч сабырлык, балаларга мәхәббәт, күңел җылыңны өләшә ала белүне таләп итә. Сине дә яратуларын һәм хөрмәт итүләрен тою бик мөһим, чөнки балалар күңеленә ачкыч таба алсаң, бары ышанырга гына кирәк, син дөрес юлда һәм барысы да килеп чыгачак, эшеңнең нәтиҗәләрен күреп шатланырга насыйп булачак!

 Әмма чын Укытучы укытып, белем биреп кенә калмый, ул үзе дә гомер буе укый, өйрәнә. Минем фикеремчә, XXI гасыр укытучысы туктаусыз информация ташкыныннан иң мөһимен аерып алып, укучылары белән нәтиҗәле бүлешүче, югары компетентлы шәхес. Бүгенге заман дәресен информацион – коммуникатив технологияләрдән башка күз алдына китереп булмый, ә Укытучы заман сулышын иң беренче булып тоярга өйрәнә һәм белгәннәре белән беренчеләрдән булып укучыларын таныштыра башлый.

Укытучы - укучылар күңеленә якты нур сибүче,  балаларга ныклы белем бирүче,  алар йөрәгенә игелеклелек,  намуслылык,  бердәмлек,  илебезгә тугърылык,  ата-анага хөрмәт һәм мәхәббәт орлыгы чәчүче олы шәхес.

Көз... Аяк астында кыштырдаучы яфраклар...Тиздән, бик тиздән ак кар явып җиһанны аклыкка күмәр, табигать бертөрле матур үзгәреш кичерер... Ә Укытучы гомере буе үзенең укучыларына үзгәрергә этәргеч бирә, аларга хыялларына атларга ярдәм итә, бары тик яхшылыкка, изгелеккә, чын Кеше булырга өйрәтә ул.